། འདིར་གང་གསན་པར་བྱ་བའི་ཆོས་ནི་རིག་སྔགས་འཆང་བའི་སྡེ་སྣོད་ཐམས་ཅད་ཀྱི་རྩ་བར་གྱུར་པ་བྱ་བའི་རྒྱུད་ཡིན། དེ་ལ་རྒྱུད་སྡེ་སྒོ་དྲུག་ཏུ་དབྱེ་བ་ལས་འདིར་དེ་བཞིན་གཤེགས་པའི་རིགས་ལ་ནང་གསེས་ཀྱི་དབྱེ་བ་བརྒྱད་ཡོད་པའི་ཡ་གྱལ་དེ་བཞིན་གཤེགས་པའི་རིགས་ཀྱི་ཁྲོ་བོ་ཆེན་པོ་དང་གཙུག་ཏོར་འབར་བ་ཞེས་བྱ་བ་སྟེ། དེའང་སྔོན་ཚེ་དེ་བཞིན་གཤེགས་པ་སཱ་ལའི་དབང་པོས་གསུངས་ཤིང་། སླར་ཡང་བཅོམ་ལྡན་འདས་ཤཱཀྱ་ཐུབ་པས་དབང་སྒྱུར་གྱི་གནས་སུ་འཇམ་དཔལ་རྩ་བའི་རྒྱུད་གསུངས་པའི་ཚེ་བཟླས་ཏེ་གསུངས་ཤིང་། རྩ་རྒྱུད་དེ་ཉིད་ལས་འདིའི་རིག་སྔགས་གསུངས་པ། ན་མཿས་མནྟ་བུདྡྷཱ་ནཱཾ། ཨ་པྲ་ཏི་ཧ་ཏ་ཤཱ་ས་ནཱ་ནཱཾ། ཨོཾ་ཁ་ཁ་ཁཱ་ཧི་ཁཱ་ཧི། ཧཱུྃ་ཧཱུྃ། ཛྭ་ལ་ཛྭ་ལ། པྲ་ཛྭ་ལ་པྲ་ཛྭ་ལ། ཏིཥྛ་ཏིཥྛ་ཏེ་ཕཊ་ཕཊ་སྭཱ་ཧཱ། གཙུག་ཏོར་འབར་བ་ཞེས་གྲགས་པའི། །སྔགས་འདི་སྔགས་རྣམས་ཀུན་གྱི་མཆོག །གང་ཞིག་ལས་རྣམས་སྟོང་ཕྲག་ནི། །དགུ་བཅུ་རྩ་བཞི་དག་དང་ནི། །བཀྲ་ཤིས་དཔལ་གྲགས་ཐམས་ཅད་དང་། །རྣམ་པ་སྣ་ཚོགས་ལས་རྣམས་བྱེད། །རྨི་ལམ་ངན་དང་མཚན་མ་ངན། །ལན་གཅིག་བཟླས་པས་སེལ་བར་བྱེད། །ལས་རྣམས་གཞན་ཡང་བྱེད་པས་ནི། །སྔགས་རྣམས་ཀུན་གྱི་བདག་པོ་ཡིན། །ཞེས་བྱ་བ་ལ་སོགས་པས་མངོན་པར་བསྔགས་པའི་ཡུལ་དུ་གྱུར་པ་གང་དེ། མ་ཧཱ་པཎྜི་ཏ་ཨ་བྷ་ཡཱ་ཀ་རས་ཡང་དག་པར་རྫོགས་པའི་སངས་རྒྱས་ལས་མནོས་ཤིང་། དེ་ནས་བྷཾ་ག་ལའི་པཎྜི་ཤཱུ་རཾ་ཀ་ར་གུཔྟ་ནས་བདག་ཅག་གི་འཁོར་ལོའི་མགོན་པོའི་བར་གྱི་བརྒྱུད་པ་བར་མ་ཆད་པ་ལས་ལེགས་པར་འོངས་པའི་གདམས་པ་ཐུགས་རྩིས་ཤིན་ཏུ་ཆེ་ཞིང་། བླ་མ་གོང་མ་རྣམས་ཀྱང་ཕྱིར་ཟློག་པ་འདི་ཁོ་ན་མཛད་པས་འཕྲལ་དུ་མྱོང་བས་གྲུབ་པའི་གདམས་པ་ཁྱད་པར་ཅན་འདི་ཉིད་ཀྱི་རྗེས་སུ་གནང་བ་ལ་སློབ་དཔོན་གྱིས་བགྱི་བར་འོས་པ་རྣམས་གྲུབ་ནས། ཁྱེད་རྣམས་ཀྱི་ངོ་སྐལ་དུ་གྱུར་པ་སློབ་དཔོན་ལ་ཁྲོ་བོའི་རྒྱལ་པོ་གཙུག་ཏོར་འབར་བ་དངོས་ཡིན་སྙམ་པས་རྗེས་གནང་ཞུ་བའི་ཡོན་དུ་མཎྜལ་འབུལ། གསོལ་བ་འདེབས་པའི་རྗེས་ཟློས། ཀུན་མཁྱེན་ཡེ་ཤེས་ཕུང་པོ་སོགས་ཀྱིས་གསོལ་གདབ་དང་། རྒྱུད་ཡོངས་སུ་དག་པར་བྱ་བའི་སླད་དུ། དཀོན་མཆོག་གསུམ་ལ་སོགས་ཀྱིས་གུར་ནས་འབྱུང་བའི་རྒྱུན་བཤགས་དང་། ཐུན་མོང་མ་ཡིན་པའི་གསོལ་བ་གདབ་པ་ནི། དུས་གསུམ་སངས་རྒྱས་ཐམས་ཅད་ཀྱི་ངོ་བོ་བླ་མ་དམ་པས་བདག་ལ་ཁྲོ་བོ་ཆེན་པོ་གཙུག་ཏོར་འབར་བའི་སྐུ་གསུང་ཐུགས་ཀྱི་རྗེས་སུ་གནང་བ་སྩལ་དུ་གསོལ། ཞེས་པ་རྣམས་ལན་གསུམ་གསུམ་གྱིས་རྗེས་ཟློས་བྱར་གཞུག དངོས་གཞི་ལ། རྗེས་གནང་གི་གཞི་དགོད་པའི་ཕྱིར་དུ་སློབ་མ་རྣམས་སྭ་བྷཱ་ཝའི་སྔགས་ཀྱིས་སྟོང་པར་སྦྱང་། སྟོང་པའི་ངང་ལས་སློབ་མ་ལྷར་བསྐྱེད་ལ། ཡེ་ཤེས་པ་མདུན་བསྐྱེད་དང་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ། ཁྲོ་བོ་ཁྲོ་མོ་རྣམས་ཀྱི་ཐུགས་རྒྱུད་བསྐུལ་ནས་གཙུག་ཏོར་འབར་བ་དཔག་ཏུ་མེད་པ་སྤྱན་དྲང་། སྔགས་ཀྱི་མཐར་ཛཿཧཱུྃ་བཾ་ཧོཿ ཨོཾ་བཛྲ་ཨཱ་ཝེ་ཤ་ཡ་ཨཿཨཱཿ ཞེས་བཏགས་པ་ཡང་ཡང་བརྗོད་པས་སློབ་མ་ལ་བསྟིམ། དེས་གཙུག་ཏོར་འབར་བའི་སྐུའི་བྱིན་རླབས་ཞུགས་སོགས་ཀྱིས་བརྡ་སྤྲད། རྗེས་གནང་དངོས་ལ་ལུང་གསུམ་ལས། རྗེས་སུ་བཟླས་པའི་ལུང་གི་སླད་དུ་སློབ་དཔོན་གྱི་ཐུགས་ཀར་ཉི་མ་ལ་གནས་པའི་ས་བོན་སྔགས་ཕྲེང་དང་བཅས་པ་ལས་སྔགས་ཕྲེང་གཉིས་པ་ཆད་དེ། སློབ་མའི་ཐུགས་ཀར་འཁོད་པའི་དམིགས་པས་སྔགས་ཀྱི་རྗེས་ཟློས་ལན་གསུམ་བྱར་གཞུག སློབ་མས་བཅོམ་ལྡན་བདག་གིས་བཟུང་ལགས་སོགས་དང་། སློབ་དཔོན་གྱིས། བཅོམ་ལྡན་འདི་ལ་སོགས་ནས། ཁྲོ་བོ་ཆེན་པོ་གཙུག་ཏོར་འབར་བའི་གསང་སྔགས་ཀྱི་བྱིན་རླབས་མ་ལུས་པ་འཇུག་པར་གྱུར་ཅིག ཅེས་བརྗོད་ཅིང་མེ་ཏོག་འཐོར་བའི་བར་དང་། དམ་བཅའ་བའི་ལུང་གི་སླད་དུ། སློབ་དཔོན་དགོངས་སུ་གསོལ། བདག་མིང་འདི་ཞེས་བགྱི་བས་དུས་ད་ནས་བཟུང་སྟེ་ཇི་སྲིད་བྱང་ཆུབ་སྙིང་པོ་ལ་མཆིས་ཀྱི་བར་དུ་ཁྲོ་བོ་ཆེན་པོ་གཙུག་ཏོར་འབར་བ་ཡི་དམ་གྱི་ལྷར་བཟུང་བར་བགྱིའོ་ཞེས་ལན་གསུམ་གྱིས་རྗེས་ཟློས་བྱར་གཞུག དེས་གཙུག་ཏོར་འབར་བའི་གསུང་གི་བྱིན་རླབས་ཞུགས་སོགས་ཀྱིས་བརྡ་སྤྲད། བྱིན་གྱིས་བརླབ་པའི་ལུང་གི་སླད་དུ། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས་པས་མདུན་བསྐྱེད་ཀྱི་ཐུགས་རྒྱུད་བསྐུལ། ཐུགས་གཉིས་སུ་མེད་པའི་ཡེ་ཤེས་ཀྱི་ངོ་བོ་ཡིན་པ་ལ་རྣམ་པ་ཁྲོ་བོ་ཆེན་པོ་གཙུག་ཏོར་འབར་བའི་སྐུ་མཐེབ་སོར་གྱི་ཚད་ཙམ་པ་རེ་ཆད། ཁྱེད་རྣམས་ཀྱི་སྤྱི་བོ་ནས་ཐིམ་པས་ཐུགས་ཀའི་ཧཱུྃ་དང་དབྱེར་མེད་དུ་གྱུར་པ་ནས་སྤྲོས་བྲལ་གྱི་ངང་དུ་མཉམ་པར་འཇོག་པའི་བར་འདྲ། དེས་གཙུག་ཏོར་འབར་བའི་ཐུགས་ཀྱི་བྱིན་རླབས་ཞུགས་སོགས་ཀྱིས་བརྡ་སྤྲད། རྗེས་གཙོ་བོས་ཇི་ལྟར་སོགས་དང་། གཏང་རག་གི་མཎྜལ་དང་། ལུས་ལོངས་སྤྱོད་རྣམས་ཀྱི་འབུལ་གྱིས་བཞེས་སྙམ་པས། དེང་ནས་བརྩམས་ཏེ་སོགས་ནི་སྤྱི་ལྟར་བརྗོད་ཅིང་། བསོད་ནམས་འདི་ཡིས་ཐམས་ཅད་གཟིགས་པ་ཞེས་པས། དགེ་བ་བསྔོས་ཏེ་སློབ་མ་རྣམས་རང་གནས་སུ་གཏང་ངོ་། །རྗེས་ནི། མཆོད་པ་ཁ་གསོས་ཏེ་བྱིན་གྱིས་བརླབས་ནས་མཆོད་བསྟོད་བྱས་ལ་འདོད་དོན་གསོལ་བ་གདབ། ཡི་གེ་བརྒྱ་པ་ལན་གསུམ་དང་། མ་འབྱོར་པ་དང་སོགས་ཀྱིས་ནོངས་པ་བཟོད་པར་གསོལ་བ་དང་། ཨོཾ་ཁྱེད་ཀྱིས་སེམས་ཅན་སོགས་དང་། ཨོཾ་བཛྲ་མུཿ ཞེས་པས་ཚོམ་བུའི་ཡེ་ཤེས་པ་རང་བཞིན་གྱི་གནས་སུ་གཤེགས། དམ་ཚིག་པ་རང་ལ་གཉིས་སུ་མེད་པར་ཐིམ་ཞེས་དང་། དགེ་བ་འདི་ཡིས་མྱུར་དུ་བདག །གཙུག་ཏོར་འབར་བ་འགྲུབ་གྱུར་ནས། །ཞེས་སོགས་ཀྱིས་བསྔོ་བ་སྨོན་ལམ་གང་ཤེས་བརྗོད་དོ། །འདི་ལ་བརྟེན་ནས་རང་ངམ་བསྒྲུབ་བྱ་ལ་བྱད་གཏད་ཀྱི་གནོད་པ་དང་། རྨི་ལྟས་ངན་པ་སོགས་བྱུང་ན་བྱད་ཆུ་བོར་བསྐྱུར་བའི་གདམས་པ་ལག་ཏུ་བླང་བའི་ཚུལ་ནི། ཆུ་བོ་ཆེན་པོའི་འགྲམ་དུ་ཕྱིན་པའམ། ཕྱིན་པར་བསམས་ལ་མདུན་དུ་སླ་ང་ལ་སོགས་པའི་སྣོད་དུ་ཆུ་བླུགས་ལ་གཞག རང་ཉིད་ཁ་ལྷོར་བསྟན་པའམ་གནོད་བྱེད་ཀྱི་ཕྱོགས་སུ་བལྟས་པའི་མདུན་དུ་སྟེགས་ཀྱི་ཁར་ར་ལུག་གི་རིལ་མ་དང་། བོང་བ། སྤེན་མ་བརྒྱ་རྩ་སོགས་ཇི་ལྟར་རིགས་པ་བཤམ། བསྒྲུབ་བྱ་ལ་རྗེས་གནང་དང་འབྲེལ་བར་བྱེད་ན་སློབ་དཔོན་གྱིས་བྱ་བར་འོས་པ་རྣམས་གྲུབ་པར་བྱས་ནས་རྗེས་གནང་གི་ཐོག་མཐའ་གང་རུང་དུ་བྱ་ཞིང་། ཟུར་དུ་བྱེད་ན་སྐྱབས་འགྲོ་སེམས་བསྐྱེད་སྔོན་དུ་འགྲོ་བས་རང་ཡི་དམ་གྱི་ལྷ་གང་ཡིན་པའམ། གཙུག་ཏོར་འབར་བའི་སྒོམ་བཟླས་སྔར་ལྟར་བྱའོ། །དེ་ནས་བསྒྲུབ་བྱ་ཡོད་ན་མདུན་དུ་འཁོད་དུ་གཞུག་ལ། འདིར་གྲུབ་པའི་སློབ་དཔོན་ཆེན་པོ་ཨ་བྷ་ཡཱ་ཀ་ར་ནས་ཆག་ལོ་ཙཱ་བ་གོང་མ་དགྲ་བཅོམ་པ་སོགས་ལ་རིམ་པར་བརྒྱུད་པའི་ཁྲོ་བོ་གཙུག་ཏོར་འབར་བ་དང་རྗེས་སུ་འབྲེལ་བར། བྱད་ཆུ་བོར་བསྐྱུར་པའི་ལས་ཀྱི་རིམ་པའམ་སྤེན་གཏོར་མར་གྲགས་པ་ཟབ་མོ་སྒྲུབ་པ་ལ། ཁྱེད་རང་གི་མདུན་གྱི་ནམ་མཁར་པྃ་ལས་པདྨ་དང་རྃ་ལས་ཉི་མའི་སྟེང་དུ་ཞེས་སོགས་ནས། གནོད་བྱེད་མ་ལུས་པ་ཚར་གཅོད་པ་ཞེས་པའི་བར་གྱིས་སྔར་ལྟར་གཙུག་ཏོར་འབར་བ་གསལ་གདབ། དེའི་གཡས་སུ་པདྨ་དང་ཟླ་བའི་སྟེང་དུ་འཁོར་ལོ་ཨོཾ་གྱིས་མཚན་པ་ལས། གཙུག་ཏོར་གདུགས་དཀར་མོ་ཅན་མ་སྐུ་མདོག་དཀར་མོ་ཞལ་གསུམ་གྱི་དབུས་དཀར། གཡས་སྔོ་གཡོན་དམར་བ། ཕྱག་བརྒྱད་ཀྱི་གཡས་བཞི་ན་གདུགས་དཀར་པོ་དང་། འཁོར་ལོ་དང་། ལྕགས་ཀྱུ་དང་། གཞུ་འཛིན་པ། གཡོན་བཞི་ན་རྒྱལ་མཚན་དང་། རྡོ་རྗེ་དཀར་པོ་རྩེ་ལྔ་པ་དང་། མདའ་དང་། སྡིགས་མཛུབ་དང་བཅས་པའི་ཞགས་པ་འཛིན་པ། ཤིན་ཏུ་ཁྲོས་ཤིང་མ་རུངས་པ་ཐམས་ཅད་འཇིགས་པར་བྱེད་པ། དར་དང་རིན་པོ་ཆེས་བརྒྱན་པ། གཡོན་ཅུང་ཟད་བརྐྱང་བའི་སྐྱིལ་ཀྲུང་གིས་བཞུགས་པ། འབར་བའི་གཡོན་དུ་པདྨ་དང་ཉི་མའི་གདན་ལ། རྡོ་རྗེ་ཧཱུྃ་གིས་མཚན་པ་ལས་ཕྱག་ན་རྡོ་རྗེ་སྐུ་མདོག་སྔོན་པོ་ཞལ་གཅིག་ཕྱག་གཉིས་པ། གཡས་རྡོ་རྗེ་འཕྱར་ཞིང་འཇིགས་པར་བྱེད་པ། གཡོན་ཞགས་པ་དང་བཅས་པའི་སྡིགས་མཛུབ་ཅན། མཆེ་བ་གཙིགས་པ། སྤྱན་གསུམ་དམར་ལ་ཟླུམ་པ། དབུ་སྐྲ་དམར་པོ་གྱེན་དུ་འབར་བ། སྦྲུལ་དང་རིན་པོ་ཆེས་བརྒྱན་པ། སྟག་གི་པགས་པའི་ཤམ་ཐབས་ཅན། ཡེ་ཤེས་ཀྱི་མེ་འབར་བའི་དབུས་ན་གཡོན་བརྐྱང་གི་སྟབས་ཀྱིས་ལོག་འདྲེན་གླང་སྣ་ཅན་བརྫིས་པ། དེ་གསུམ་གྱི་འཁོར་དུ་སངས་རྒྱས་དང་བྱང་ཆུབ་སེམས་དཔའ་རིག་སྔགས་ཀྱི་ལྷ་ཚོགས་མཐའ་ཡས་པས་བསྐོར་ནས་བཞུགས་པར་གསལ་བཏབ། རང་དང་ལྷ་གསུམ་གྱི་ཐུགས་ཀའི་ཞེས་སམ་སློབ་དཔོན་དང་མདུན་གྱི་ལྷ་གསུམ་དང་བཅས་པའི་ཐུགས་ཀ་ནས་འོད་ཟེར་འཕྲོས་པས། ཁྱེད་རང་གི་སྒོ་གསུམ་ལ་བར་དུ་གཅོད་པར་བྱེད་པའི་ནད་གདོན་བྱད་གཏད་ལ་སོགས་པ་གཞན་གྱིས་རིག་སྔགས་ཀྱི་སྦྱོར་བ་ངན་པ་བྱས་པ་ཐམས་ཅད་ཚུར་བསྡུས་ནས་མདུན་གྱི་རྫས་རྣམས་ལ་ཐིམ་པར་མོས་པ་མཛོད། ཅེས་བརྗོད་ལ། རྡོ་རྗེ་དང་དྲིལ་བུ་འཛིན་ཅིང་ཧཱུྃ་མཛད་ཀྱི་ཕྱག་རྒྱ་བཅས་ཏེ། རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། སངས་རྒྱས་ཀྱི་བཀའ༴ ཆོས་ཀྱི་བཀའ༴ དགེ་འདུན་གྱི་བཀའ་བདེན༴ དེ་བཞིན་གཤེགས་པའི་གཙུག་ཏོར་ནས་བྱུང་བའི་གདུགས་དཀར་པོ་ཅན་མའི་ལྷ་ཚོགས་རྣམས་ཀྱི་བཀའ༴ བཅོམ་ལྡན་འདས་གཙུག་ཏོར་འབར་བ་ཁྲོ་བོ་ཆེན་པོའི་བཀའ༴ གསང་སྔགས་དང་རིག་སྔགས་ཀུན་གྱི་བདག་པོ་ལག་ན་རྡོ་རྗེའི་བཀའ༴ དཔལ་མགོན་དམ་པ་ཆོས་སྐྱོང་བའི་སྲུང་མ་ཡེ་ཤེས་ཀྱི་སྤྱན་དང་ལྡན་པ་རྣམས་ཀྱི་བཀའ་བདེན་པ་དང་། བདེན་པ་ཆེན་པོའི་བྱིན་གྱི་རླབས་ཀྱིས། རྡོ་རྗེ་སློབ་མའམ། སྦྱིན་པའི་བདག་པོ་ཆེ་གེ་མོ་ཞེས་བྱ་བའི་ལུས་ངག་ཡིད་གསུམ་ལ་བར་དུ་གཅོད་པར་བྱེད་པའི་ནད་གདོན་སྡིག་སྒྲིབ། རྨི་ལམ་ངན་པ། ལྟས་ངན་པ། དུས་མ་ཡིན་པར་འཆི་བར་འགྱུར་བ་ཐམས་ཅད་དང་། བྱད་དང་མནན་གཏད་དུ་བཅུག་པ་ལ་སོགས་པ་གཞན་གྱིས་རིག་སྔགས་ཀྱི་སྦྱོར་བ་ངན་པ་བརྩམས་པའི་ནུས་མཐུ་ཐམས་ཅད་རང་དབང་མེད་པར་བཀུག་ནས་མདུན་གྱི་རྫས་འདི་དག་ལ་གཉིས་སུ་མེད་པར་ཐིམ་པར་གྱུར་ཅིག ཛཿཧཱུྃ་བཾ་ཧོཿ ཞེས་བདེན་པའི་སྟོབས་བརྗོད་པའི་དགུག་གཞུག་ལན་གསུམ་བྱ། དེ་ལྟར་བྱས་པས་རིལ་མ་ལ་སོགས་པའི་རྫས་འདི་དག་ནད་གདོན་སྡིག་སྒྲིབ་བར་དུ་གཅོད་པ་མི་མཐུན་པའི་ཕྱོགས་ཐམས་ཅད་འདུས་པའི་རང་བཞིན་དུ་གྱུར་པར་མོས། མདུན་གྱི་ལྷ་ཚོགས་རྣམས་ཀྱི་སྐུ་ལས་འོད་ཟེར་རླུང་གི་ཤུགས་དང་ལྡན་པ་དང་སྤྲུལ་པའི་ཁྲོ་ཚོགས་དཔག་ཏུ་མེད་པ་འཕྲོས་པས། རྫས་དེ་རྣམས་རང་དབང་མེད་པར་བདས་ཏེ་རྒྱ་མཚོ་ཆེན་པོར་དོར་བར་མོས་པ་མཛོད། ཅེས་བརྗོད་དེ། རྡོ་རྗེ་དང་བཅས་པའི་ལག་པས་སྤེན་མ་ཐོགས་ཏེ་ཕྱགས་པའི་ཚུལ་དང་བཅས་ཏེ་འབར་བའི་གཟུངས་སྔགས་ཀྱི་མཇུག་ཏུ། ཏདྱ་ཐཱ། ཨོཾ་ཨ་ན་ལེ་ཨ་ན་ལེ། ཨ་ཙ་ལེ་ཨ་ཙ་ལེ། ཁ་ར་མེ་ཁ་ར་མེ། ཁི་རི་མེ་ཁི་རི་མེ། ཤེ་ར་མེ་ཤེ་ར་མེ། བིའ་ར་བཱི་ར། བི་ར་མེ་བི་ར་མེ། སཽ་མེ་སཽ་མེ། ཤཱནྟེ་ཤཱནྟེ། དཱནྟེ་དཱནྟེ། བཛྲ་དྷཱ་ར་བྷནྡྷ་བྷནྡྷ་བཛྲ་པཱ་ཎི་ཕཊ། ཨོཾ་དྲུཾ་ཧྲཱིཥྚོཾ་ཕཊ་སྭཱ་ཧཱ། ཨོཾ་བཛྲ་པཱ་ཎི་བནྡྷ་བནྡྷ་བཛྲ་པཱ་ཤེ་ན་སརྦ་དུཥྚཾ་བི་ནཱ་ཡ་ཀ་ཧཱུྃ་ཧཱུྃ་ཕཊ། རཀྵ་རཀྵ་མཱཾ་སརྦ་སཏྭཱཤྩ་སྭཱ་ཧཱ། བདག་དང་ཆེ་གེ་མོ་ལ་རྨི་ལམ་ངན་པ་དང་། མཚན་མ་ངན་པ་དང་། ལྟས་ངན་པ་དང་། དུས་མ་ཡིན་པར་འཆི་བ་དང་། ནད་དང་གདོན་དང་གནོད་པ་དང་། བགེགས་དང་བར་དུ་གཅོད་པར་བྱེད་པ་ཐམས་ཅད་རིལ་མ་བཞིན་དུ་ཆུས་ཁྱེར་ཅིག བོང་བ་བཞིན་དུ་ཆུས་ཤིག་ཅིག སྤེན་ཕྱགས་ཀྱིས་ཕྱོགས་ཤིག ཅེས་བརྗོད་ཅིང་། སྤེན་མ་དང་བཅས་པ་ཆུར་དོར། དེ་ལྟ་བུ་བརྒྱ་རྩ་བརྒྱད་ལ་སོགས་པ་བྱས་པའི་མཐར་ཕྱིར་ཟློག་པར་གྱིས་ཤིག མེད་པར་གྱིས་ཤིག ཞི་བར་གྱིས་ཤིག ཅེས་བརྗོད་ཅིང་ཐལ་མོ་བརྡབས་པས་ཁྱེད་རྣམས་ཟླ་བ་སྒྲ་གཅན་ལས་གྲོལ་བ་ལྟར་སྒོ་གསུམ་བར་ཆད་དང་བྲལ་ནས་བདེ་བ་དང་ལྡན་པར་མོས་ལ། འཁོར་གསུམ་གའང་དམིགས་པ་མེད་པར་ཤེས་པའི་ལྟ་བ་ཟབ་མོའི་རྒྱས་བཏབ་སྟེ་དགེ་བ་བྱང་ཆུབ་ཏུ་བསྔོའོ། །རང་ཉིད་ཀྱིས་ཉམས་སུ་ལེན་པའི་ཚེ་བར་སྐབས་ཀྱི་དམིགས་པའི་བརྡ་སྤྲོད་རྣམས་ངག་གིས་མི་བརྗོད་ཅིང་ཡིད་ཀྱིས་བསམ་པ་དང་རང་དང་སློབ་མའི་ཁྱད་པར་བསྒྱུར་བ་མིན་པ་འདྲའོ། །འདི་ནི་རང་གཞན་ལ་རྨི་ལམ་ངན་པ་དང་བྱད་ཁ་དང་མཐུ་གཏད་དྲག་པོ་བྱས་པ་ལ་སོགས་པའི་རྟགས་བྱུང་ན་འདི་ཉིད་ཉམས་སུ་བླངས་པས་དེ་མ་ཐག་ཏུ་བཟློག་པར་འགྱུར་བར་ཐེ་ཚོམ་མེད་པའི་གདམས་པའོ། །སྨྲས་པ། རིག་སྔགས་བྱེ་བའི་གཙུག་ཏོར་ངལ་གསོ་བ། །གང་གི་སྒོམ་བཟླས་བགྱིས་བའི་གཡར་ལམ་དུ། །བགེགས་དགྲ་བྱད་མའི་སྲོག་རྩ་རྡོ་རྗེའི་ཁམས། །གྲུབ་ཀྱང་སྐད་ཅིག་གཉིས་པར་འཚོའམ་ཅི། །གང་དེའི་སྒྲུབ་ཐབས་རྗེས་སུ་གནང་བ་དང་། །བྱད་གཏད་ཆུ་བོར་བསྐྱུར་བའི་ལག་ལེན་རྣམས། །དཔལ་ལྡན་རྡོ་རྗེ་སེམས་དཔའ་ངུར་སྨྲིག་གར། །རྨོར་ཆེན་མཁས་པའི་གསུང་དོན་རྣམ་གསལ་བྱས། །འདིར་བྱས་དགེ་ཚོགས་འཕོངས་སྐྱེན་དགའ་བྱེད་མདས། །བར་ཆད་བསམ་སྦྱོར་ངན་པའི་བདེན་བྲལ་སྲོག །ཡོངས་ཕྲོགས་བདུད་ལས་རྒྱལ་བའི་ཁང་བཟང་དུ། །ཀུན་མཆོག་སཱི་ཏཱའི་བདེ་ལ་རོལ་གྱུར་ཅིག །ཅེས་ཁྲོ་བོ་གཙུག་ཏོར་འབར་བའི་སྒྲུབ་ཐབས་རྗེས་གནང་བྱད་འགྲོལ་བ་དང་བཅས་པའི་ལག་ལེན་རྣམ་གསལ་མེ་ལོང་ཞེས་བྱ་བ་འདི་ནི། ཆག་ལོ་རིན་རྒྱལ་གྱི་གསུང་རབ་དང་། རྨོར་ཆེན་པའི་ཕྱག་གཞེས་ལྟར་ཉམས་སུ་བླང་བདེ་བར་བནྡེ་ཚུལ་རིན་གྱིས་བྲིས་པའོ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུ